รับบัตรหย่อนกล่อง โสมแดงจัดการเลือกตั้ง
สำนักข่าวต่างประเทศรายงานว่า เมื่อวันที่ 10 มี.ค. รัฐบาลเกาหลีเหนือได้จัดการเลือกตั้งครั้งใหญ่ในรอบ 5 ปี เพื่อเฟ้นหาสมาชิกสภาประชาชนสูงสุด (เอสพีเอ) หรือสภาตรายางประมาณ 700 คน ไว้รับคำสั่งจากพรรครัฐบาลแรงงานของ นายคิม จอง-อึน ผู้นำสูงสุดเกาหลีเหนือ ถือเป็นการเลือกตั้งครั้งที่ 2 ในสมัยการปกครองของผู้นำคิม จอง-อึน ซึ่งคาดว่าผลการนับคะแนนจะประกาศภายใน 2-3 วันหลังการเลือกตั้ง,สำหรับบรรยากาศการเลือกตั้งนั้นเป็นไปอย่างคึกคักทั่วกรุงเปียงยางของเกาหลีเหนือ มีรายงานนายคิม จอง-อึน ผู้นำสูงสุดเกาหลี เหนือเดินทางไปใช้สิทธิที่ศูนย์เลือกตั้งมหาวิทยาลัยเทคโนโลยีคิมแชก ในกรุงเปียงยาง ขณะที่ น.ส.คิม จู กยอง นักศึกษาวัย 19 ปี ได้ให้สัมภาษณ์สำนักข่าวเอพีว่า ภาคภูมิใจที่ได้ใช้สิทธิครั้งแรก มีความสุขที่ได้ทำหน้าที่พลเมือง และพร้อมจะทำอย่างดีที่สุดเพื่ออนาคตของประเทศ,เอพีระบุด้วยว่าเกณฑ์อายุเลือกตั้งของเกาหลีเหนือคือ 17 ปี โดยรายละเอียดการเลือกตั้ง คือผู้ใช้สิทธิต้องยื่นแสดงบัตรประชาชนเพื่อลงทะเบียน จากนั้นจะได้รับบัตรเลือกตั้งที่เขียนชื่อของสมาชิกสภาตรายางไว้เพียง 1 คน ซึ่งหากผู้ใช้สิทธิสนับสนุนก็สามารถหย่อนบัตรลงกล่องได้เลย แต่ถ้าไม่สนับสนุนก็สามารถเข้าคูหาที่ทางการจัดเตรียมไว้ และขีดชื่อทิ้งก่อนนำไปหย่อนกล่อง,อย่างไรก็ตาม เจ้าหน้าที่การเลือกตั้งเกาหลีเหนือเผยว่า การขีดชื่อทิ้งไม่เคยเกิดขึ้นมาก่อน ซึ่งนายฟีโอดอร์ เตอร์ติสกี นักวิเคราะห์เกาหลีเหนือประจำกรุงโซลของเกาหลีใต้ อธิบายเพิ่มเติมว่า แม้การขีดชื่อทิ้งจะสามารถทำได้ แต่หมายความว่าจะถูกตำรวจลับจัดการในภายหลัง พร้อมประกาศว่าคุณเป็นบุคคลสติไม่สมประกอบ นอกจากนี้ เมื่อหย่อนบัตรเลือกตั้งแล้ว ผู้ใช้สิทธิจะไปยืนร่วมขบวนเฉลิมฉลองด้านนอกศูนย์เลือกตั้ง เพื่อแสดงความสุขและความภูมิใจในทีมผู้นำบริหารประเทศ,สำนักข่าวต่างประเทศรายงานด้วยว่า การเลือกตั้งในเกาหลีเหนือเป็นพิธีกรรมทางการเมือง และระบุมาตลอดตามรูปแบบของพรรคคอมมิวนิสต์ทั่วไป ว่ามีผู้มาใช้สิทธิเลือกตั้งเกิน 99 เปอร์เซ็นต์ อย่างปี 2557 ก็ระบุว่ามีผู้มาใช้สิทธิ 99.97 เปอร์เซ็นต์ ที่ไม่มาคือทำงานอยู่ต่างประเทศหรือทำงานกลางทะเล ส่วนสภาตรายางเอสพีเอ ก็ไม่มีอำนาจ ต้องรอรับคำสั่งจากคณะบริหาร สูงสุดนำโดยนายคิม จอง-อึน และปกติจะจัดประชุมตามปกติปีละ 2 ครั้ง ในช่วงเดือน มี.ค. หรือ เม.ย. แต่ก็เคยไม่มีการเปิดประชุมสภานานกว่า 30 ปี.
รัฐบาลเกาหลีเหนือได้จัดการเลือกตั้งครั้งใหญ่ในรอบ 5 ปี เพื่อเฟ้นหาสมาชิกสภาประชาชนสูงสุด ไว้รับคำสั่งจากพรรครัฐบาลแรงงานของ นายคิม จอง-อึน ผู้นำสูงสุดเกาหลีเหนือ
เกาหลีเหนือ,เลือกตั้ง,สภาตรายาง,คิม จอง อึน,เปียงยาง